b'\n_START_ARTICLE_\nGorazd Strli\xc4\x8d\n_START_SECTION_\nNagrade\n_START_PARAGRAPH_\nJe dobitnik \xc5\xa1tevilnih nagrad tako pri nas kakor tudi v tujini. Najbolj odmevne so: druga nagrada na tekmovanju v Lieznu, enkrat tretja in enkrat prva nagrada na dr\xc5\xbeavnem tekmovanju ter druga nagrada na tekmovanju Alpe Adria v Gorici. Je prejemnik Klasin\xc4\x8deve in \xc5\xa1tudentske Pre\xc5\xa1ernove nagrade. \xc5\xbde ve\xc4\x8d let uspe\xc5\xa1no sodeluje na raznih festivalih (Glasbeni september, festival Ljubljana, festival Lent, komorni cikel Carpe Artem). Kot solist je ve\xc4\x8dkrat nastopil z orkestrom Slovenske filharmonije in orkestrom SNG Maribor. Z nimi je izvedel Vivaldijev koncert za dva violon\xc4\x8dela, Haydnov koncert v C-duru, Stamizov koncert v G-duru, Deliusov dvojni koncert, Elgarjev koncert v e-molu in Dvorakov koncert v h molu. L. 2004 je diplomiral v razredu profesorja Cirila \xc5\xa0kerjanca, leta 2007 pa pri njem zaklju\xc4\x8dil specialisti\xc4\x8dni \xc5\xa1tudij. Od leta 2005 je prvi violon\xc4\x8delist Orkestra Slovenskega narodnega gledali\xc5\xa1\xc4\x8da v Mariboru. Zadnje \xc4\x8dase se posve\xc4\x8da komornemu muziciranju.'